CELEX: 
Language: lt
Date: 2017-06-23 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Bendroje žuvininkystės politikoje (BŽP) numatyta įsteigti suinteresuotųjų subjektų organizacijas – patariamąsias tarybas, kurių pagrindinė funkcija – teikti Komisijai ir atitinkamoms valstybėms narėms rekomendacijas dėl žuvininkystės valdymo ir socialinių bei ekonominių ir išsaugojimo aspektų, susijusių su žvejyba bei akvakultūra jų rajone ar kompetencijos srityje. 
            
            
               Europos Parlamento ir Tarybos reglamente (ES) Nr. 1380/2013
                  1
                nustatytos taisyklės, reglamentuojančios patariamųjų tarybų užduotis, sudėtį, veikimą ir finansavimą, o Komisijai suteikiami įgaliojimai priimti deleguotuosius aktus, kuriais nustatomos išsamios patariamųjų tarybų veiklos taisyklės. 
            
            
               2014 m. spalio 9 d. Komisijos deleguotuoju reglamentu (ES) 2015/242 nustatomos išsamios patariamųjų tarybų veiklos taisyklės pagal bendrą žuvininkystės politiką ir, visų pirma, patariamųjų tarybų struktūros ir organizavimo taisyklės.
            
            
               2.KONSULTACIJOS PRIEŠ PRIIMANT AKTĄ
            
            
               Šiuo deleguotuoju aktu iš dalies keičiama nuostata dėl patariamojoje taryboje atstovaujamų suinteresuotųjų subjektų (žuvininkystės ir (arba) akvakultūros pramonės ir pilietinės visuomenės) dviejų pagrindinių kategorijų apibrėžimo pagal Reglamento (ES) Nr. 1380/2013 45 straipsnio 1 dalį ir nuostata dėl Komisijos deleguotajame reglamente (ES) 2015/242, kuriuo papildomi neesminiai Reglamento (ES) Nr. 1380/2013 elementai, numatytų patariamųjų tarybų vykdomojo komiteto skyrimo. 
            
            
               Atsižvelgiant į šio deleguotojo akto turinį, prieš jį priimant daugiausiai buvo konsultuojamasi su susijusiomis patariamosiomis tarybomis. Šis klausimas buvo išsamiai aptartas Komisijos tarnybų surengtame bendrame patariamųjų tarybų koordinavimo posėdyje, kuriame dalyvavo visos dešimt 2016 m. gruodžio 5 d. veiksmingai veikusių patariamųjų tarybų, taip pat nuomonėmis neoficialiai keitėsi Komisijos tarnybos ir patariamųjų tarybų sekretoriatai. Po bendro patariamųjų tarybų koordinavimo posėdžio kelios patariamosios tarybos arba kai kurie jų nariai pateikė savo nuomonę raštu.
            
            
               Deleguotojo akto projektas 2016 m. gruodžio 15 d., dalyvaujant nacionaliniams ekspertams ir Europos Parlamento ir Tarybos atstovams, buvo pateiktas Žuvininkystės ir akvakultūros ekspertų grupei.
            
            
               3.DELEGUOTOJO AKTO TEISINIAI ASPEKTAI
            
            
               2014 m. spalio 9 d. Komisijos deleguotuoju reglamentu (ES) 2015/242 nustatomos išsamios patariamųjų tarybų veiklos taisyklės pagal bendrą žuvininkystės politiką ir, visų pirma, patariamųjų tarybų struktūros ir organizavimo taisyklės. Įsigaliojus šiam deleguotajam aktui, 2014 m. spalio 9 d. Komisijos deleguotojo reglamento (ES) 2015/242 2 straipsnis ir 4 straipsnio 2 ir 3 dalys bus iš dalies pakeisti. Šiuo deleguotuoju aktu siekiama prisidėti prie sklandaus patariamųjų tarybų veikimo. 
            
            
               KOMISIJOS DELEGUOTASIS REGLAMENTAS (ES) …/...
            
            
               2017 06 23
            
            
               kuriuo iš dalies keičiamas Deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB
                  2
               , ypač į jo 45 straipsnio 4 dalį,
            
            
               kadangi:
            
            
               (1)Reglamento (ES) Nr. 1380/2013 43 straipsnyje numatyta steigti patariamąsias tarybas siekiant paskatinti proporcingą atstovavimą visiems suinteresuotiesiems subjektams žvejybos ir akvakultūros srityje ir padėti įgyvendinti bendros žuvininkystės politikos tikslus;
            
         
         
            
               (2)pagal Reglamento (ES) Nr. 1380/2013 45 straipsnio 4 dalį Komisija priėmė Komisijos deleguotąjį reglamentą (ES) 2015/242
                  3
               , kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką;
            
            
               (3)Deleguotojo reglamento (ES) 2015/242 2 straipsnyje apibrėžti inter alia terminai „sektoriaus organizacijos“ ir „kitos interesų grupės“, kuriais daroma nuoroda į dviejų kategorijų suinteresuotuosius subjektus, kuriems atstovaujama patariamosiose tarybose, kaip apibrėžta Reglamento (ES) Nr. 1380/2013 45 straipsnio 1 dalyje; 
            
            
               (4)būtina geriau suderinti termino „sektoriaus organizacijos“ apibrėžtį su Reglamento (ES) Nr. 1380/2013 45 straipsnio 1 dalies formuluote siekiant išvengti galimų aiškinimo sunkumų;
            
            
               (5)atsižvelgiant į tai, kad organizacijos gali būti mišrios, t. y. atstovauti žuvininkystės sektoriaus ir kitiems interesams, būtina nurodyti, kad generalinė asamblėja nusprendžia dėl to, kuriai iš dviejų Reglamento (ES) Nr. 1380/2013 45 straipsnio 1 dalyje nurodytų kategorijų turėtų būti priskiriami patariamųjų tarybų nariai; 
            
            
               (6)Deleguotojo reglamento (ES) 2015/242 4 straipsnyje nurodyta patariamųjų tarnybų struktūra ir organizavimas ir, visų pirma, tvarka, pagal kurią generalinė asamblėja skiria vykdomąjį komitetą; 
            
            
               (7)atsižvelgiant į patariamųjų tarybų sudėtį, apibrėžtą Reglamento (ES) Nr. 1380/2013 III priedo 2 punkto a papunktyje, kuriame nurodyta, kad generalinėje asamblėjoje ir vykdomajame komitete 60 % vietų skiriama sektorių organizacijoms, o 40 % – kitų interesų grupėms, būtina abiejų kategorijų atstovams suteikti teisę savarankiškai nuspręsti dėl to, kas jiems atstovaus vykdomajame komitete, ir taip užtikrinti proporcingą visų suinteresuotųjų subjektų atstovavimą patariamosiose tarybose,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
            
               Deleguotasis reglamentas (ES) 2015/242 iš dalies keičiamas taip:
            
            
            
               1)2 straipsnio 2 dalis pakeičiama taip:
            
            
               „2. „sektoriaus organizacijos“ – organizacijos, atstovaujančios žuvininkystės sektoriui (įskaitant samdomus žvejus), o prireikus akvakultūros veiklos vykdytojams, ir perdirbimo bei prekybos sektorių atstovai.“
            
            
            
               2)4 straipsnis iš dalies keičiamas taip:
            
            
               a) į 2 dalį įrašomas šis c punktas:
            
            
               „c) sprendžia dėl patariamųjų tarybų narių priskyrimo kategorijoms „sektoriaus organizacijos“ arba „kitos interesų grupės“. Tas sprendimas turi būti pagrįstas objektyviais ir patikrinamais kriterijais, konkrečiai, pateiktais susijusios organizacijos įstatais, narių sąrašu ir veiklos pobūdžiu.“;
            
            
            
               b) 3 dalis pakeičiama taip:
            
            
               „3. Generalinė asamblėja, atsižvelgdama į sektoriaus organizacijoms ir kitų interesų grupėms atitinkamai skirtas vietas priimtus narius, skiria iš 25 narių sudarytą vykdomąjį komitetą. Pasikonsultavusi su Komisija, generalinė asamblėja, siekdama užtikrinti deramą smulkiosios žvejybos laivynų atstovavimą, gali nuspręsti skirti vykdomąjį komitetą, kurį sudaro ne daugiau kaip 30 narių.“ 
            
         
         
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas yra privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 06 23
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
               
               
                  
                     (2)
                  OL L 354, 2013 12 28, p. 22.
               
               
                  
                     (3)
                  2014 m. spalio 9 d. Komisijos deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką (OL L 41, 2015 2 17, p. 1).